Hier is SA se gesondste stede‘n Lugfoto van Kaapstad. Foto: Sharonang/Pixabay.com Discovery Vitality het Woensdag sy Discovery Vitality ObeCity-indeks vir 2017 bekendgestel waarin hy die “gesondste stede” in Suid-Afrika lys. Die lys word saamgestel deur assesserings van byna ŉ halfmiljoen Vitality-lede in Johannesburg, Kaapstad, Durban, Pretoria, Port Elizabeth en Bloemfontein te doen. Lede se gesondheid is gemeet op grond van gewig, hul vrugte- en groenteinname, hul sout- en suikerinname en hul kosaankope-gedrag. Kaapstad het met die louere as Suid-Afrika se “gesondste stad” weggestap deur koning te kraai in drie kategorieë, naamlik gewig, kosaankope-gedrag en die hoogste vrugte- en groente-inname. Durban was egter die wenner met Vitality-lede wat die laagste sout- en suiker-inname getoon het. Johannesburg het tweede geëindig in die gewigstatus en die vrugte en groente-kategorie, terwyl Bloemfontein die tweede plek geneem het in die kosaankope-gedrag-kategorie, en derde gekom het in die vrugte en groente-kategorie. Port Elizabeth was tweede met die laagste sout- en suiker-inname. Craig Nossel, hoof van Discovery Vitality, het gesê die gewigstatus van die deelnemers is bepaal deur hul liggaamsmassa-indeks en middellyf-omtrek te meet, terwyl die kosaankope-gedrag bepaal is deur die aankoop-ratio van gesonde teenoor ongesonde produkte by Pick n Pay en Woolworths deur die maatskappy se HealthyFood-voordeel. Die inname van groente en vrugte is bepaal deur die gemiddelde aantal vrugte- en groenteporsies wat per lid aangekoop is, so ook die gemiddelde sout- en suikerprodukte wat per lid aangekoop is. Volgens Nossel is ŉ doelgerigte gesonde leefstyl belangriker as ooit gegewe die wêreldwye vetsug-epidemie wat gedryf word deur ŉ verandering in dieetpatrone en ŉ algemene hoë inname van suiker, sout, vet en dierprodukte. Prof. Barry Popkin, ŉ professor in dieetkunde verbonde aan die University of North Carolina, het die uitslae van Discovery Vitality ObeCity Index 2017 geanaliseer. “Die analise van hierdie verslag toon dat die vermindering van die aankoop van ongesonde suikerprodukte, kitsmaaltye en geprosesseerde vleis ŉ persoon se liggaamsmassa-indeks ook verminder.” Popkin het beklemtoon dat ŉ laer liggaamsmassa-indeks verbind word met laer koste vir gesondheidsorg per jaar. Nossel het hierop uitgebrei deur te sê Discovery het bevind dat mense met ŉ ongesonde liggaamsgewig ongeveer R4 400 per persoon per jaar meer aan gesondheidskostes spandeer. Volgens Nossel toon Discovery se data dat Discovery-lede wat gesonde kosprodukte koop, gemiddeld ŉ 10% laer liggaamsmassa-indeks het teenoor lede wat ongesonde kos koop. Dit kom neer op ŉ R2 500-besparing op gesondheidskostes per jaar. “Navorsing toon dat die verkoop van kitsmaaltye, voedselstafies en kitsnoedels tussen 2005 en 2010 met 40% vermeerder het. Kitskos is nie goed vir ons liggame of ons gesondheid nie,” sê hy. Statistiek toon dat 4,5 miljoen mense elke jaar weens vetsugverwante siektes sterf – dít is ŉ groter getal as mense wat sterf weens gesondheidsprobleme wat met ondergewig verband hou. Vetsug het nie net ŉ negatiewe impak op mense se gesondheid nie, maar ook ŉ finansiële impak deur jaarliks R16,4 triljoen uit die wêreldekonomie te dreineer. In Suid-Afrika word daar na raming jaarliks R701 miljard weens vetsugverwante kwessies verloor. “As individue moet ons bewustelik gesonder kos-keuses maak. As besighede, of dit nou vervaardigers, handelaars of restaurant-eienaars is, moet ons aktief daartoe bydra om ŉ samelewing te skep waar die gesonde keuse die makliker keuse is,” het Nossel gesê.